CELEX: 52021PC0611
Language: el
Date: 2021-10-06
Title: Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ για την κατανομή των αλιευτικών δυνατοτήτων βάσει του πρωτοκόλλου (2021-2024) σχετικά με την εφαρμογή της συμφωνίας σύμπραξης στον τομέα της βιώσιμης αλιείας μεταξύ της Ευρωπαϊκής Ένωσης και της κυβέρνησης των Νήσων Κουκ

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 6.10.2021
            COM(2021) 611 final
            2021/0310(NLE)
            
            Πρόταση
            ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ
            για την κατανομή των αλιευτικών δυνατοτήτων βάσει του πρωτοκόλλου (2021-2024) σχετικά με την εφαρμογή της συμφωνίας σύμπραξης στον τομέα της βιώσιμης αλιείας μεταξύ της Ευρωπαϊκής Ένωσης και της κυβέρνησης των Νήσων Κουκ
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               
                  Η συμφωνία σύμπραξης στον τομέα της βιώσιμης αλιείας (στο εξής: ΣΣΒΑ) μεταξύ της Ευρωπαϊκής Ένωσης και της κυβέρνησης των Νήσων Κουκ υπεγράφη στις 3 Μαΐου 2016 και στις 14 Μαΐου 2016, αντίστοιχα, και τέθηκε σε προσωρινή εφαρμογή στις 14 Μαΐου 2016 με διάρκεια ισχύος οκτώ ετών. Η συμφωνία είναι σιωπηρά ανανεώσιμη και παραμένει σε ισχύ. Το πρώτο τετραετές πρωτόκολλο σχετικά με την εφαρμογή της ΣΣΒΑ τέθηκε σε προσωρινή εφαρμογή στις 14 Οκτωβρίου 2016 και έληξε στις 13 Οκτωβρίου 2020. Τόσο η συμφωνία όσο και το πρωτόκολλο άρχισαν να ισχύουν στις 10 Μαΐου 2017.
               
               
                  Στις 7 Ιουλίου 2020 το Συμβούλιο ενέκρινε την εντολή
                     1
                   με την οποία εξουσιοδοτούσε την Ευρωπαϊκή Επιτροπή να αρχίσει διαπραγματεύσεις για νέο πρωτόκολλο της ΣΣΒΑ μεταξύ της Ευρωπαϊκής Ένωσης και της κυβέρνησης των Νήσων Κουκ (στο εξής: Νήσοι Κουκ) και για την πιθανή παράταση του πρωτοκόλλου
                     2
                   της εν λόγω συμφωνίας, το οποίο επρόκειτο να λήξει στις 13 Οκτωβρίου 2020. 
               
               
                  Στον πρώτο γύρο των διαπραγματεύσεων (16 Ιουλίου 2020), οι διαπραγματευτές της Ευρωπαϊκής Ένωσης και των Νήσων Κουκ συμφώνησαν ότι, επειδή πρόκειται για πολύπλοκες διαπραγματεύσεις, θα χρειαστούν περισσότεροι από έναν γύρο διαπραγματεύσεων για την ολοκλήρωσή τους. Ως εκ τούτου, τα δύο συμβαλλόμενα μέρη συμφώνησαν την παράταση του πρωτοκόλλου για μέγιστη περίοδο ενός έτους, σύμφωνα με την εντολή του Συμβουλίου. Η εν λόγω παράταση καθορίζεται σε συμφωνία υπό μορφή ανταλλαγής επιστολών, η οποία μονογραφήθηκε στις 29 Ιουλίου 2020 στις Βρυξέλλες και στην Rarotonga των Νήσων Κουκ.
               
               
                  Το πρωτόκολλο παρατάθηκε για ένα έτος από την επόμενη ημερομηνία υπογραφής της ανταλλαγής επιστολών από τα δύο συμβαλλόμενα μέρη, δηλαδή την 14η Νοεμβρίου 2020. Επομένως, το ισχύον πρωτόκολλο θα λήξει στις 13 Νοεμβρίου 2021.
               
               
                  Βάσει των σχετικών οδηγιών διαπραγμάτευσης
                     3
                  , η Επιτροπή διεξήγαγε διαπραγματεύσεις με τις Νήσους Κουκ με σκοπό τη σύναψη, εξ ονόματος της Ευρωπαϊκής Ένωσης, νέου πρωτοκόλλου εφαρμογής της ΣΣΒΑ. Αποτέλεσμα των διαπραγματεύσεων αυτών ήταν η μονογράφηση πρωτοκόλλου από τους διαπραγματευτές στις 28 Ιουλίου 2021. Το νέο πρωτόκολλο καλύπτει περίοδο τριών ετών από την ημερομηνία προσωρινής εφαρμογής που ορίζεται στο άρθρο 11 αυτού, ήτοι από την ημερομηνία υπογραφής του από αμφότερα τα συμβαλλόμενα μέρη.
               
               
                  Στόχος του πρωτοκόλλου είναι η παροχή αλιευτικών δυνατοτήτων για τα ενωσιακά σκάφη στις περιοχές αλιείας των Νήσων Κουκ, σύμφωνα με τις επιστημονικές γνωμοδοτήσεις και τις συστάσεις της Επιτροπής Αλιείας Δυτικού και Κεντρικού Ειρηνικού (στο εξής: WCPFC), εντός των ορίων του διαθέσιμου πλεονάσματος. Στόχος είναι επίσης να ενισχυθεί η συνεργασία μεταξύ της Ευρωπαϊκής Ένωσης και των Νήσων Κουκ, προκειμένου να δημιουργηθεί ένα πλαίσιο σύμπραξης για την ανάπτυξη βιώσιμης αλιευτικής πολιτικής και για την υπεύθυνη εκμετάλλευση των αλιευτικών πόρων στις περιοχές αλιείας των Νήσων Κουκ, προς το συμφέρον και των δύο συμβαλλόμενων μερών.
               
            
            
               Το ισχύον πρωτόκολλο ΕΕ – Νήσων Κουκ επιτρέπει στον ενωσιακό στόλο να αλιεύει στα ύδατα των Νήσων Κουκ είδη τόνου και προβλέπει τις ακόλουθες αλιευτικές δυνατότητες:
            
            
               –4 θυνναλιευτικά γρι-γρι, με πρόσβαση στις περιοχές αλιείας των Νήσων Κουκ για 100 ημέρες ετησίως·
            
            
               –ενδέχεται να διατεθούν στον ενωσιακό στόλο 110 πρόσθετες ημέρες ετησίως, κατόπιν αιτήματος.
            
            
               Σκοπός της παρούσας πρότασης είναι να καθοριστεί η κατανομή μεταξύ των κρατών μελών των αλιευτικών δυνατοτήτων που προσφέρει το πρωτόκολλο σχετικά με την εφαρμογή της ΣΣΒΑ μεταξύ της ΕΕ και των Νήσων Κουκ.
            
            
               •Συνέπεια με τις ισχύουσες διατάξεις στον τομέα πολιτικής
            
            
               
                  Σύμφωνα με τις προτεραιότητες του κανονισμού σχετικά με την κοινή αλιευτική πολιτική (στο εξής: κανονισμός ΚΑΠ)
                     4
                  , το πρωτόκολλο παρέχει αλιευτικές δυνατότητες για τα ενωσιακά σκάφη στις περιοχές αλιείας των Νήσων Κουκ, με βάση τις βέλτιστες διαθέσιμες επιστημονικές γνωμοδοτήσεις και σύμφωνα με τις συστάσεις της WCPFC. Το πρωτόκολλο παρέχει επίσης στην Ευρωπαϊκή Ένωση και στις Νήσους Κουκ τη δυνατότητα να συνεργαστούν στενότερα με σκοπό την προώθηση της υπεύθυνης εκμετάλλευσης των αλιευτικών πόρων στις περιοχές αλιείας των Νήσων Κουκ και τη στήριξη των προσπαθειών των Νήσων Κουκ για την ανάπτυξη του οικείου τομέα της αλιείας, προς το συμφέρον αμφότερων των συμβαλλόμενων μερών. 
               
            
            
               •Συνέπεια με άλλες πολιτικές της Ένωσης
            
            
               
                  Η διαπραγμάτευση νέου πρωτοκόλλου εφαρμογής της ΣΣΒΑ —στάδιο της οποίας αποτελεί η παρούσα πρόταση παράτασης— εντάσσεται στο πλαίσιο της εξωτερικής δράσης της ΕΕ έναντι των χωρών της Αφρικής, της Καραϊβικής και του Ειρηνικού (στο εξής: ΑΚΕ) και λαμβάνει ιδίως υπόψη τους στόχους της Ένωσης σχετικά με τον σεβασμό των δημοκρατικών αρχών και των ανθρώπινων δικαιωμάτων.
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
         
         
            
               
                  Νομική βάση είναι το άρθρο 43 παράγραφος 3 της Συνθήκης για τη λειτουργία της Ευρωπαϊκής Ένωσης, το οποίο ορίζει ότι το Συμβούλιο, κατόπιν πρότασης της Επιτροπής, εκδίδει μέτρα σχετικά με την κατανομή των αλιευτικών δυνατοτήτων. 
               
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               Η πρόταση εμπίπτει στην αποκλειστική αρμοδιότητα της Ευρωπαϊκής Ένωσης.
            
            
               •Αναλογικότητα
            
            
               Η πρόταση είναι αναλογική προς τον επιδιωκόμενο στόχο, ο οποίος συνίσταται στο να καθοριστεί ένα νομικό, περιβαλλοντικό, οικονομικό και κοινωνικό πλαίσιο διακυβέρνησης για τις αλιευτικές δραστηριότητες των ενωσιακών σκαφών σε ύδατα τρίτων χωρών, όπως ορίζεται στο άρθρο 31 του κανονισμού ΚΑΠ. Η πρόταση συνάδει με τις εν λόγω διατάξεις, καθώς και με τις διατάξεις που αφορούν τη χρηματοδοτική συνδρομή προς τρίτες χώρες, οι οποίες καθορίζονται στο άρθρο 32 του ίδιου κανονισμού.
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Εκ των υστέρων αξιολογήσεις / έλεγχοι καταλληλότητας της ισχύουσας νομοθεσίας
            
            
               
                  Διεξήχθησαν διαβουλεύσεις με τα ενδιαφερόμενα μέρη στο πλαίσιο της αξιολόγησης του πρωτοκόλλου 2016-2020. Διεξήχθησαν επίσης διαβουλεύσεις με τους εμπειρογνώμονες των κρατών μελών στο πλαίσιο τεχνικών συνεδριάσεων. Από τις διαβουλεύσεις αυτές προέκυψε ότι είναι σκόπιμο να ανανεωθεί το πρωτόκολλο με τις Νήσους Κουκ. 
               
            
            
               •Διαβουλεύσεις με τα ενδιαφερόμενα μέρη
            
            
               
                  Στο πλαίσιο της αξιολόγησης ζητήθηκε η γνώμη των κρατών μελών, εκπροσώπων του κλάδου, διεθνών οργανώσεων της κοινωνίας των πολιτών, καθώς και των αλιευτικών αρχών και εκπροσώπων της κοινωνίας των πολιτών των Νήσων Κουκ. Πραγματοποιήθηκαν επίσης διαβουλεύσεις στο πλαίσιο του γνωμοδοτικού συμβουλίου για την υπερπόντια αλιεία.
               
            
            
               •Συλλογή και χρήση εμπειρογνωσίας
            
            
               
                  Η Επιτροπή προσέφυγε σε ανεξάρτητο εξωτερικό σύμβουλο για τις εκ των προτέρων και εκ των υστέρων αξιολογήσεις, σύμφωνα με τις διατάξεις του άρθρου 31 παράγραφος 10 του κανονισμού ΚΑΠ.
               
            
            
               •Εκτίμηση επιπτώσεων
            
            
               
                  Άνευ αντικειμένου
               
            
            
               •Καταλληλότητα και απλούστευση του κανονιστικού πλαισίου
            
            
               
                  Άνευ αντικειμένου
               
            
            
               •Θεμελιώδη δικαιώματα
            
            
               Η συμφωνία που προέκυψε από τις διαπραγματεύσεις περιλαμβάνει ρήτρα σχετικά με τις συνέπειες των παραβιάσεων των θεμελιωδών στοιχείων του άρθρου 9 της συμφωνίας του Κοτονού
                  5
                σχετικά με τα ανθρώπινα δικαιώματα ή του αντίστοιχου άρθρου της διάδοχης συμφωνίας.
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Το σχέδιο κανονισμού δεν έχει καμία επίπτωση στον προϋπολογισμό της Ένωσης.
               
            
         
         
            
               5.ΛΟΙΠΑ ΣΤΟΙΧΕΙΑ
            
            
               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
            
            
               Οι ρυθμίσεις παρακολούθησης προβλέπονται στη ΣΣΒΑ και στο πρωτόκολλο εφαρμογής της.
            
            
               2021/0310 (NLE)
            
            
               Πρόταση
            
            
               ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ
            
            
               για την κατανομή των αλιευτικών δυνατοτήτων βάσει του πρωτοκόλλου (2021-2024) σχετικά με την εφαρμογή της συμφωνίας σύμπραξης στον τομέα της βιώσιμης αλιείας μεταξύ της Ευρωπαϊκής Ένωσης και της κυβέρνησης των Νήσων Κουκ
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 43 παράγραφος 3,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Η συμφωνία σύμπραξης στον τομέα της βιώσιμης αλιείας μεταξύ της Ευρωπαϊκής Ένωσης και της κυβέρνησης των Νήσων Κουκ
                  6
                (στο εξής: συμφωνία), η οποία εγκρίθηκε με την απόφαση (ΕΕ) 2017/418 του Συμβουλίου
                  7
               , άρχισε να ισχύει στις 10 Μαΐου 2017. Το πρωτόκολλο σχετικά με την εφαρμογή της συμφωνίας (στο εξής: πρωτόκολλο) εφαρμόστηκε προσωρινά από τις 14 Οκτωβρίου 2016
                  8
               , για περίοδο τεσσάρων ετών.
            
            
               (2)Το πρωτόκολλο παρατάθηκε για ένα έτος και πρόκειται να λήξει στις 13 Νοεμβρίου 2021
                  9
               .
            
            
               (3)Στις 7 Ιουλίου 2020 το Συμβούλιο εξουσιοδότησε την Επιτροπή να αρχίσει διαπραγματεύσεις με τις Νήσους Κουκ για τη σύναψη νέου πρωτοκόλλου σχετικά με την εφαρμογή της συμφωνίας σύμπραξης στον τομέα της βιώσιμης αλιείας.
            
            
               (4)Αποτέλεσμα των διαπραγματεύσεων αυτών ήταν η μονογράφηση του πρωτοκόλλου στις 28 Ιουλίου 2021.
            
            
               (5)Στις [...], το Συμβούλιο εξέδωσε την απόφαση (ΕΕ) 2021/...
                  10
                σχετικά με την υπογραφή και την προσωρινή εφαρμογή του νέου πρωτοκόλλου, με την επιφύλαξη της σύναψής του σε μεταγενέστερη ημερομηνία. 
            
            
               (6)Οι αλιευτικές δυνατότητες που προβλέπονται από το πρωτόκολλο θα πρέπει να κατανέμονται μεταξύ των κρατών μελών για όλη την περίοδο εφαρμογής του πρωτοκόλλου.
            
            
               (7)Ο παρών κανονισμός θα πρέπει να αρχίσει να ισχύει το συντομότερο δυνατόν, δεδομένης της οικονομικής σημασίας των αλιευτικών δραστηριοτήτων της Ένωσης στις περιοχές αλιείας των Νήσων Κουκ και της ανάγκης να αποφευχθεί η διακοπή των εν λόγω δραστηριοτήτων μετά τη λήξη του ισχύοντος πρωτοκόλλου.
            
            
               (8)Το πρωτόκολλο θα εφαρμόζεται σε προσωρινή βάση από την ημερομηνία της υπογραφής του, ώστε να καταστεί δυνατή η άσκηση των αλιευτικών δραστηριοτήτων των ενωσιακών σκαφών. Ως εκ τούτου, ο παρών κανονισμός θα πρέπει να εφαρμόζεται από την ίδια ημερομηνία,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
         
         
            
               Άρθρο 1
            
            
               Οι αλιευτικές δυνατότητες που έχουν καθοριστεί βάσει του πρωτοκόλλου σχετικά με την εφαρμογή της συμφωνίας σύμπραξης στον τομέα της βιώσιμης αλιείας μεταξύ της Ευρωπαϊκής Ένωσης και της κυβέρνησης των Νήσων Κουκ (στο εξής: πρωτόκολλο) κατανέμονται μεταξύ των κρατών μελών ως εξής:
            
            
               –θυνναλιευτικά γρι-γρι:
            
            
               –Ισπανία: 3 σκάφη
            
            
               –Γαλλία:  1 σκάφος
            
            
               Άρθρο 2
            
            
               Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            
            
               Εφαρμόζεται από την [Υπηρεσία Εκδόσεων: να προστεθεί η ημερομηνία υπογραφής του πρωτοκόλλου].
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        ΑΠΟΦΑΣΗ ΤΟΥ ΣΥΜΒΟΥΛΙΟΥ με την οποία εγκρίνεται η έναρξη διαπραγματεύσεων για ένα νέο πρωτόκολλο της συμφωνίας σύμπραξης στον τομέα της βιώσιμης αλιείας μεταξύ της Ευρωπαϊκής Ένωσης και της κυβέρνησης των Νήσων Κουκ και για την πιθανή παράταση του ισχύοντος πρωτοκόλλου της εν λόγω συμφωνίας (ST 8848/20).
               
               
                  
                     (2)
                  
                        Πρωτόκολλο σχετικά με την εφαρμογή της συμφωνίας σύμπραξης στον τομέα της βιώσιμης αλιείας μεταξύ της Ευρωπαϊκής Ένωσης και της κυβέρνησης των Νήσων Κουκ (ΕΕ L 131 της 20.5.2016, σ. 10).
               
               
                  
                     (3)
                  
                        Εγκρίθηκαν κατά την 3418η σύνοδο του Συμβουλίου Γεωργίας και Αλιείας στις 22 Οκτωβρίου 2015.
               
               
                  
                     (4)
                  
                        ΕΕ L 354 της 28.12.2013, σ. 22.
               
               
                  
                     (5)
                  
                        ΕΕ L 317 της 15.12.2000, σ. 3.
               
               
                  
                     (6)
                  
                        ΕΕ L 131 της 20.5.2016, σ. 3.
               
               
                  
                     (7)
                  
                        Απόφαση (ΕΕ) 2017/418 του Συμβουλίου, της 28ης Φεβρουαρίου 2017, σχετικά με τη σύναψη, εξ ονόματος της Ευρωπαϊκής Ένωσης, συμφωνίας σύμπραξης βιώσιμης αλιείας μεταξύ της Ευρωπαϊκής Ένωσης και της κυβέρνησης των Νήσων Κουκ και του πρωτοκόλλου εφαρμογής της (ΕΕ L 64 της 10.3.2017, σ. 1).
               
               
                  
                     (8)
                  
                        ΕΕ L 289 της 25.10.2016, σ. 1.
               
               
                  
                     (9)
                  
                        ΕΕ L 395 της 25.11.2020, σ. 1.
               
               
                  
                     (10)
                  
                        Απόφαση (ΕΕ) 2021/… του Συμβουλίου, της … 2021, σχετικά με … (ΕΕ C […] της […], σ. […]).